Lectio Divina

*fuq il-Vanġelu tal-Ħadd*

Il-Qaddisin Kollha

Il-Ħadd, 1 ta’ Novembru 2020

Mt 5:1-12a

**F’dak iż-żmien: Ġesù kif ra l-folol, tela’ fuq il-muntanja, u wara li qagħad bilqiegħda, resqu lejh id-dixxipli tiegħu. U hu fetaħ fommu u qabad ikellimhom u jgħid:**

Din is-silta hija “daħla solenni” għall-ewwel minn ħames diskorsi prinċipali ta’ Ġesù li nsibu f’*Mt*, dak li fih jidher bħala Mosè l-ġdid, anzi akbar minnu, li jwassal il-Liġi u l-Profeti għall-perfezzjoni u jsejjaħ lid-dixxipli tiegħu għall-għixien ta’ ġustizzja akbar minn dik tal-kittieba u l-Fariżej (cfr *Mt* 5:20-48). Id-diskors imxandar minn «fuq il-muntanja» (il-post teoloġiku tar-Rivelazzjoni divina; cfr *Eż* 3:1; 19:1; *1Slat* 18-19), mingħand Dak li joqgħod bi dritt fuq il-kattedra ta’ Mosè («bilqiegħda») biex jgħallem b’mod awtorevoli u ġdid (cfr *Mt* 13:2; 23:2; 24:3), huwa meqjus “il-*magna charta*” tas-Saltna. Fuqha għandhom jimxu kemm dawk li huma diġà «dixxipli» kif ukoll dawk li għad ikunu dixxipli («l-folol») li jinġibdu lejn il-Persuna ta’ Ġesù Kristu għax il-fama tiegħu tqanqal fihom interess u kurżità (cfr *Mt* 4:23-25; 28:19-28). Ġesù huwa l-Imgħallem li *jiftaħ fommu* biex ixandar «kliem l-għerf» (*S* 78:2): hu l-interpretu uffiċċjali u awtorevoli tal-Iskrittura Mqaddsa. Lilu għandna nisimgħu (cfr *Mt* 17:5).

**«Henjin**

Il-ġeneru letterarju huwa dak tal-*makariżmu* (gr. «μακάριος») li nsibuh fil-TQ (cfr *Dt* 33:29; *S* 1:1; 143:15; *Ġer* 17:7; *Prov* 3:13*;* 16:20; 28:14), fejn it-tagħlim imwassal irid jikkonvinċi lill-bniedem permezz tal-wegħda tal-hena u tal-barka divina. Quddiem il-periklu għall-komunità ta’ *Mt* li taqa’ jew f’ortodossija sterili jew fi spiritwaliżmu diżinkarnat, l-evanġelista jiġbor mit-tagħlim ta’ Ġesù numru ta’ «beatitudnijiet» li jħarsu lejn is-sitwazzjoni reali tal-bniedem fid-dinja mdawwla bil-fidi fl-Irxoxt. Dawk li huma meqjusa «henjin» huma l-aktar sfortunati fl-għajnejn tad-dinja, li l-qagħda tagħhom tiddawwal mill-akbar paradoss tal-istorja: il-qawmien ta’ Ġesù mill-imwiet. Il-beatitudnijiet jesprimu l-prijorità tal-grazzja ta’ Alla li tagħżel lill-imsejkna u l-imwarrba tad-dinja biex twettaq il-pjan tas-salvazzjoni (cfr *1Kor* 1:27-29) u fl-istess ħin jgħinu lid-dixxiplu jagħmel verifika tal-mixja tiegħu wara Ġesù u dwar fejn iqiegħed il-fiduċja tiegħu. Fi kliem ieħor, il-beatitudjnijiet “huma bħall-karta tal-identità tan-Nisrani” (*Gaudete et exsultate* [GE] 63).

**il-foqra fl-ispirtu, għax tagħhom hija s-Saltna tas-Smewwiet.**

Il-bieb għall-hena huwa l-fiduċja sħiħa f’Alla li tesprimi ruħha f’atteġġjament ta’ min hu ħieles minn kull pretensjoni jew kburija fiergħa u jqiegħed it-tama tiegħu mhux tant fil-ġid li jgħaddi (li wara l-eżilju tal-Babilonja ma jibqax garanzija tal-barka ta’ Alla) imma fil-providenza tal-Mulej li jieħu ħsieb saħansitra l-għasafar tal-ajru u jlibbes il-ġilji tal-widien (cfr *Mt* 6:28). Imbiegħda minn kull eżaltazzjoni tal-pawperiżmu, il-beatitudni hija sejħa biex id-dixxipli jagħrfu jgħixu «bħallikieku ma għandhom xejn» (*1Kor* 7:29) u jkunu l-kontinwazzjoni tal-*anawim* tal-Poplu ta’ Iżrael li huma mħarsa mill-Mulej (cfr *Is* 57:15; 61:1; 66:2; *Sof* 2:3). Dawk li huma foqra minn ġewwa, u għalhekk kapaċi jilqgħu b’sempliċità kull don ta’ Alla, jgħixu f’rabta sħiħa mar-rieda tiegħu u għalhekk isiru werrieta tas-«Saltna tas-Smewwiet»: «Isimgħu, ħuti għeżież: mhux Alla kien li għażel lill-foqra għad-dinja biex jistagħnew fil-fidi u jsiru werrieta tas-Saltna li hu wiegħed lil dawk li jħobbuh?» (*Ġak* 2:5; *Lq* 1:52-53). “Li nkunu foqra fil-qalb tagħna, din hi l-qdusija” (GE 70).

**Henjin l-imnikkta, għax huma jkunu mfarrġa.**

Ġesù ma jfaħħarx dak in-niket li jiġi minħabba li wieħed jaqta’ qalbu mill-ħniena u mill-imħabba ta’ Alla, imma ta’ min jitnikket quddiem il-ħażen li jara quddiemu (u fih; cfr *2Kor* 7:9-10), u huwa u jimxi t-triq tal-indiema, bin-niket tiegħu juri l-oppożizzjoni tiegħu għal dak li hu ħażin huwa u jibqa’ sħiħ fil-fedeltà tiegħu lejn Alla (cfr *Eżek* 9:4). Id-dmugħ tal-«imnikkta» mhux wieħed ta’ rassenjazzjoni imma ta’ protesta-azzjoni. Lil dawn l-imnikkta jingħatalhom il-faraġ bl-istess miġja ta’ Kristu li għad jixxotta kull demgħa minn għajnejhom (cfr *Is* 25:8; *Sir* 48:24; *Lq* 2:25; *Apk* 7:17; 21:4). Bil-faraġ li jirċievi, id-dixxiplu jagħti d-don tal-faraġ «lil dawk kollha li jinsabu f’kull xorta ta’ hemm» (*2Kor* 1:4; cfr *Rum* 12:15). “Li nagħrfu nibku mal-oħrajn, din hi l-qdusija” (GE 76).

**Henjin ta’ qalbhom ħelwa, għax huma jkollhom b’wirthom l-art.**

L-hena hu għal dawk li huma umli, ġwejdin, li għandhom spirtu ħlejju (gr. «πραΰς»; cfr *S* 37:11). Hu Ġesù nnifsu dak is-sultan fqir u umli – aktar minn Mosè, meqjus «l-aktar umli fost il-bnedmin li hawn fuq l-art» (*Num* 12:3) – li jibni s-saltna tiegħu permezz tal-Kelma tas-sliem (cfr *Żak* 9:9; *Mt* 11:29). Id-dixxiplu, mogħni b’dan l-atteġġjament, joħloq fih spazju ta’ libertà («art») fejn ħieles minn kull idolatrija jqim lil Alla l-veru u l-ħaj li saltnatu hija universali («minn baħar sa baħar [...] sat-trufijiet» *Żak* 9:10), u jilbes l-istess sentimenti ta’ ħlewwa u umiltà tas-sultan tiegħu (cfr *Efes* 4:2; *Kol* 3:12; *1Tim* 6:11). “Li nwieġbu bi ħlewwa umli, din hi l-qdusija” (GE 74).

**Henjin dawk li huma bil-ġuħ u l-għatx għall-ġustizzja, għax huma jkunu mxebbgħin.**

*Mt* jispeċifika aħjar minn *Lq* (cfr 6:21) li x-xenqa hija dik imsemmija mis-Salmista (107:5.9), jiġifieri x-xenqa, it-tfixxija għal Alla, għad-don u għall-grazzja tiegħu li timla l-qalb tal-bniedem, li ssir ukoll impenn biex il-ġustizzja tal-Mulej tgħammar fuq l-art (cfr *Mt* 6:33; *S* 42:2-3; *Is* 55:1-2). Id-dixxiplu għandu jkun dak il-«*vir desideriorum*»(kif isejjaħ Gabrijel lil Danjel; *Dan* 9:23 [Vulgata]), li jfittex il-ġustizzja vera, li jqiegħed lilu nnifsu f’mixja lejn verità aktar profonda, li ma jikkuntentax ruħu b’għarfien superfiċjali. Huwa l-bniedem tal-*qalb li ma tistrieħx* (*cor irriquietum*), li jimxi f’dik it-triq li tintemm fi Kristu Ġesù, li waħdu jimla (ixabba’) lill-qalb tiegħu (cfr *Ġw* 14:6). “Li nfittxu b’ġuħ u għatx kbir il-ġustizzja, din hi l-qdusija” (GE 79).

**Henjin dawk li jħennu, għax huma jsibu l-ħniena.**

Il-«ħniena» hi attribut ta’ Alla «li jagħder u jħenn» (*Eż* 34:6) u li jistenna mingħand dawk li jsibu l-ħniena biex huma wkoll iħennu, għax hu ħniena jrid, mhux sagrifiċċju: «Ħennu, bħalma hu ħanin Missierkom» (*Lq* 6:36; cfr *Ħos* 6:6; *Mt* 9:13; 12:7). Aktar kemm id-dixxiplu jsir jixbah lil Missier fil-ħniena, aktar jiftaħ qalbu għad-don tal-ħniena li terfgħu u ssalvah (cfr *Mt* 6:11-12.14-15; *Kol* 3:13; *Ġak* 5:9). “Li nħarsu u nġibu ruħna bi ħniena, din hi l-qdusija” (GE 82).

**Henjin dawk li huma safja f’qalbhom, għax huma jaraw ’l Alla.**

Is-safa tal-qalb mhijiex biss ta’ natura sesswali-kultwali jew il-virtù tas-sinċerità, imma wkoll dik li għax miftuħa għad-dawl li jkeċċi d-dlamijiet (cfr *Lq* 1:79), iseħħilha tilqa’ d-don tal-grazzja u bħala «qalb waħda» (*S* 86:11) tagħraf, tagħżel u twettaq b’mod armonjuż ir-rieda ta’ Alla (cfr *Lq* 2:19). Il-«qalb safja» li tagħti aċċess għall-għamara ta’ Alla (*S* 24:3), hija l-qalb integra, nieqsa mill-wiċċ b’ieħor, li tagħraf li s-safa vera mhijiex dik ritwali-esterna imma dik interjuri (cfr *Mk* 7:21-23; *Mt* 15:10-20;23:27-28). Hija din il-qalb li tfieq mill-ebusija u ssir qalb tal-laħam (cfr *Eżek* 36:26; *S* 51:12), li ssir tixbah lil Kristu u tgħix għalih (cfr *Fil* 2:5; *Gal* 2:20). It-tisfija sseħħ permezz tal-imħabba ta’ Dak li tbaxxa biex jerfa’ lill-bniedem (cfr *Fil* 2:6-9): “Il-qalb safja hija l-qalb li tħobb, li tmur fil-komunità tal-qadi u tal-ubbidjenza ma’ Ġesù Kristu” (Rat-Ben XVI). “Li nżomm ’l qalbna safja minn dak kollu li jtappan l-imħabba, din hi l-qdusija” (GE 86).

**Henjin dawk li jġibu l-paċi, għax huma jissejħu wlied Alla.**

F’rabta mat-tieni beatitudni (v.4), dawk li jimxu fuq il-passi tal-Prinċep tas-sliem (cfr *Is* 9:5; *2Kron* 22:9-10), jiġifieri li jilqgħu l-paċi ta’ Dak li jħabbeb kollox miegħu (cfr *2Kor* 5:19; *Mt* 28:9), jissieħbu f’dan il-ministeru ta’ ħbiberija billi jwasslu l-paċi tal-Irxoxt lill-oħrajn (cfr *Lq* 10:5). B’hekk ikunu «jixbhu lil Alla, bħala wlied maħbuba» (*Efes* 5:1). “Li niżirgħu l-paċi madwarna, din hi l-qdusija” (GE 89).

**Henjin dawk li huma ppersegwitati minħabba s-sewwa, għax tagħhom hija s-Saltna tas-Smewwiet.**

Ir-riferiment għas-«Saltna tas-Smewwiet», kemm hawn u kemm fl-ewwel beatitudni (v.3), tindika l-istruttura letterarja msejħa *inklużjoni*. B’dan il-mod l-evanġelista jesprimi li l-beatitudnijiet kollha għandhom l-istess wegħda, dik tas-Saltna, fejn kull għadu jiġi meqrud (cfr *1Kor* 15:26). Dawk li jibqgħu sħaħ fil-fedeltà tagħhom għal Kristu, li tana l-eżempju biex nimxu fuq il-passi tiegħu, u jsofru bis-sabar, għad isaltnu miegħu wkoll (cfr *1Pt* 2:21-24; *2Tim* 2:12). “Li nilqgħu ta’ kuljum it-triq tal-Evanġelju minkejja l-problemi li toħolqilna, din hi l-qdusija” (GE 94).

**Henjin intom, meta jgħajrukom u jippersegwitawkom u jaqilgħu kull xorta ta’ ħażen u gideb kontra tagħkom minħabba fija. Ifirħu u thennew, għax ħlaskom kbir fis-smewwiet.**

Dawn il-versi jfissru b’forma oħra l-beatitudni ta’ qabilha. Hawn Ġesù jitkellem fit-tieni persuna plural («intom») hekk li minn ton universali, id-diskors jassumi ton aktar personali u konkret. Dak li jagħti sens u dawl lill-ħajja tad-dixxiplu huwa li kollox jingħax «minħabba fija» - hi meħtieġa t-tweġiba personali (u l-adeżjoni personali) għall-Imgħallem (cfr *Mt* 16:15; *Ġw* 21:17-19). Ġesù mhux biss huwa Alla-magħmul-bniedem li jinkarna fih il-beatitudnijiet kollha; huwa l-għan, iċ-ċentru u l-għajn tal-ħajja t-tajba u hienja tal-Vanġelu. Din ir-rabta ma’ Kristu ġġib magħha ferħ u hena ta’ min diġà minn issa jduq dak li għad iġarrab fih meta għad jerġa’ jiġi – dakinhar «aħna nkunu bħalu, għax narawh kif inhu» (*1Ġw* 3:2; cfr *Lq* 1:28.45.47).

**Għar-riflessjoni**

Min jaqra t-test ta’ Mattew b’attenzjoni, jinduna li l-beatitudnijiet huma bħal bijografija interna moħbija ta’ Ġesù, bħal tpinġija tal-figura tiegħu. Hu, li ma għandux fejn imidd rasu (cfr *Mt* 8:20), huwa l-fqir veru; hu, li jista’ jgħid fuqu nnifsu: ejjew għandi għax jien ta’ qalb ħelwa u umli (cfr *Mt* 11:29), hu tabilħaqq ta’ qalb ħelwa; huwa dak li qalbu safja u għalhekk dejjem jara lil Alla. Huwa dak li jġib il-paċi, huwa dak li jbati għar-rieda ta’ Alla. Fil-beatitudnijiet jidher il-misteru nnifsu ta’ Kristu u huma jsejħulna biex nidħlu fix-xirka ma’ Kristu. Imma sewwasew minħabba fil-karattru Kristoloġiku moħbi tagħhom, il-beatitudnijiet huma wkoll sinjali li juru t-triq għall-Knisja, li jeħtieġ tara fihom is-sura tal-qjies tagħha, sinjali tat-triq għall-mixja wara Ġesù li jinteressaw lil kull wieħed li jemmen, għalkemm b’mod differenti skont il-kotra tas-sejħat.

Joseph Ratzinger – Benedittu XVI, *Ġesù ta’ Nazaret*

[Mill-Magħmudija sat-Trasfigurazzjoni], Malta 2007, 92-93.